Tarptautinė antstolių ir teismo pareigūnų sąjunga

Tarptautinė antstolių ir teismo pareigūnų sąjunga (, UIHJ) - antstolius ir teismo pareigūnus vienijanti tarptautinė organizacija. UIHJ įkurta siekiant plėsti, koordinuoti ir plėtoti antstolių ir teismo pareigūnų veiklą tarptautiniu lygiu, skatinti glaudų bendradarbiavimą tarp atstovaujamųjų nacionalinių organizacijų.

UIHJ narės - 72 valstybių profesinės organizacijos. Narės Europoje - Prancūzija, Vokietija, Austrija, Didžioji Britanija, Belgija, Danija, Škotija, Ispanija, Estija, Latvija, Lenkija, Lietuva (nuo 2001 m.), Suomija, Italija, Liuksemburgas, Portugalija, Čekijos Respublika, Slovėnija, Graikija, Vengrija, Airija, Slovakija, Nyderlandai, Švedija.

Istorija  
1949 m. Nacionalinio Prancūzijos teismo pareigūnų kongreso metu pirmininkas Jean Soulard pirmasis iškėlė idėją sukurti Tarptautinę antstolių ir teismo pareigūnų sąjungą - (Union Internationale des Huissiers de Justice, UIHJ). 

1952 m. lapkričio mėn. UIHJ Paryžiuje pirmajame Kongrese dalyvavo 7 valstybės - Belgija, Prancūzija, Graikija, Italija, Liuksemburgas, Nyderlandai ir Šveicarija. Komitetui pavesta parengti naujos organizacijos įstatus.

Tikslai, veikla 
UIHJ tikslai:
 atstovauti UIHJ ir organizacijos nariams kitose tarptautinėse organizacijose (pvz., Hagos konferencijose), bendradarbiauti, plėtojant narių veiklą;
 bendradarbiauti su nacionalinėmis atstovaujamosiomis profesionalų organizacijomis;
 bendradarbiauti tyrinėjant ir tobulinant nacionalinių procedūrinės teisės normų bei tarptautinių susitarimų harmonizavimą;
 skleisti bei ginti Europos Žmogaus Teisių Konvencijos 6 straipsnyje įtvirtintus principus;
 siekti kuo veiksmingesnio tarptautinio skolų susigrąžinimo bei tiek teismo, tiek kitų rūšių dokumentų įteikimo kvalifikuoto reguliavimo;
 skleisti mokslo idėjas, inicijuoti projektus, siekiant progreso ir įvairių teisinių nuomonių suderinamumo tarptautiniu lygiu;
 teikti pagalbą siekiant palaikyti ryšius tarp įvairių šalių teismo pareigūnų ir antstolių.

UIHJ siekia harmonizuoti teismo sprendimų vykdymo procesus įvairiose šalyse ir padėti įgyvendinti teisingumą „be sienų“. UIHJ prognozuoja priverstinio sprendimų vykdymo raidos tendencijas įvairiose šalyse. Remiantis tarptautinio teisinių sistemų monitoringo duomenimis, pasak UIHJ, privačiais pagrindais veikiančios priverstinio sprendimų vykdymo sistemos yra gera priemonė kovai su korupcija. UIHJ aktyviai padeda kuriant nepriklausomų antstolių institutą Centrinėje ir Rytų Europoje, skatina kurti aukštos kvalifikacijos teismo pareigūnų institutą Afrikoje. UIHJ veikia ir Amerikoje (ypač JAV), Pietų Amerikoje (Brazilija, Argentina, Urugvajus ir Paragvajus) bei Karibuose. Taip pat skatina mainus ir bendradarbiavimą su Azijos valstybėmis (Japonija, Tailandas, Vietnamas ir Kinija), siekdama praplėsti tarptautinės organizacijos sudėtį.

Institucijos 
UIHJ valdymo institucijos - Tarptautinis Kongresas, Nuolatinė Taryba ir Valdyba.

Tarptautinis Kongresas - aukščiausia valdymo institucija. Paskutinis vyko 2006 m. Vašingtone (JAV).

Nuolatinę Tarybą sudaro nacionalinių asociacijų atstovai.

Valdyba yra vykdomoji institucija, įgyvendinanti Kongreso ir Nuolatinės Tarybos sprendimus. Valdybą sudaro 10 narių, iš kurių bent 3 turi būti skirtingų šalių atstovai.

Šaltiniai 

Antstolių organizacijos
Tarptautinės organizacijos